**Príloha č. 3** k cenníku za prechodné ubytovanie v ubytovacích zariadeniach a nájmu nebytových priestorov Správy Národného parku Poloniny so sídlom v Stakčíne s platnosťou od 01.06.2024

**Ubytovací poriadok pre návštevníkov zariadení**

1. Ubytovanie klientov sa uskutoční na základe ich dobrovoľného prihlásenia na pobyt formou „Žiadosti oposkytnutie nájmu priestorov/ubytovania v zariadeniach Správy NP Poloniny“.
2. Objekt sa dopredu rezervuje zaplatením zálohy podľa cenníka. Zaplatením zálohy objednávateľ súhlasí s ubytovacím poriadkom a prehlasuje, že je oboznámený o priestoroch, o ubytovacom poriadku, cenníku objednávaného objektu, storno poplatku a GDPR. Záloha nie je vratná, je možnosť poslať náhradné osoby, prípadne po dohode zvoliť nový termín pobytu.
3. Ubytovaní hostia predložia správcovi zariadenia doklad totožnosti (občiansky preukaz, cestovný pas, vodičský preukaz a pod.) a na základe podpisu sú hostia zapísaní v knihe ubytovaných. Za maloleté ubytované deti koná ich zástupca. Ubytovanie v objekte je povolené len osobám, ktoré toho času netrpia infekčnou chorobou.
4. Čas nástupu na pobyt a čas odchodu z pobytu je **od 8:00 hod. do 14:00 hod.**
5. Po preberacom akte klient obdrží kľúče od izby a objektu.
6. V objekte ubytovacích zariadení sa prezúva. Odporúčame klientom doniesť si na pobyt vhodné prezuvky. Pred vstupom do objektu je nutné očistiť si obuv, pohyb po objekte v turistických topánkach je zakázaný.
7. Nie je dovolené brať na izby náradie, športové a iné predmety, ktoré by mohli interiér izby poškodiť alebo výrazne znečistiť.
8. Ubytovanie domácich zvierat nie je povolené. Prípadné výnimky je potrebné odsúhlasiť s  
   majiteľom objektu.
9. V celom objekte chaty platí PRÍSNY ZÁKAZ fajčenia. Pre fajčiarov sú určené len  
   vonkajšie priestory (popolník). Prosíme Vás, aby ste ohorky nezahadzovali do prírody! Pamätajte, že ste v lesnom prostredí, obklopení stromami, kde je vysoké riziko požiaru.
10. Ubytovaní vo vlastnom záujme sú povinní prekontrolovať stav a funkčnosť zariadení a vybavenia objektu a nedostatky ihneď oznámiť správcovi zariadenia. Ubytovaní hostia nesmú bez súhlasu majiteľa premiestňovať zariadenie, robiť úpravy a opravy objektu, zásahy do sieti a inštalácie. Hosťom nie je dovolené používať vlastné elektrické spotrebiče. Toto nariadenie sa netýka elektrických spotrebičov slúžiacich na osobnú hygienu hosťa (holiaci strojček, sušič na vlasy a pod.)
11. Prenajímateľ nezodpovedá za cennosti, šperky a peniaze hostí vnesených do objektu,  
    rovnako ako za škody spôsobené na majetku hostí. Toto sa vzťahuje aj na automobily,  
    motocykle, bicykle, lyže a pod. Za škody spôsobené na majetku prenajímateľa zodpovedajú hostia podľa platných právnych predpisov (zákon č. 40/1964 Zb. Občiansky zákonník v znení neskorších predpisov).
12. Pred odchodom z objektov je ubytovaný hosť povinný uzatvoriť vodovodné kohútiky, zhasnúť osvetlenie, vypnúť elektrické spotrebiče, zatvoriť okná a uzamknúť dvere.
13. Deti do 10 rokov je zakázané nechávať bez dozoru dospelých v interiéri i exteriéri objektu. Pri vzniku úrazu alebo iných nepredvídateľných okolností zodpovedá za dieťa osoba, s ktorou je dieťa prihlásené na pobyt. V celom objekte platí zákaz používania športových potrieb určených pre exteriéry v interiéri objektu /lopty, tenisové rakety a pod./
14. Pri odovzdaní izieb preberá klient inventár celého objektu podpisom formulára a berie na seba zodpovednosť za stratu, poškodenie, prípadne zničenie obsahu ubytovania.
15. V prípade straty kľúča od ubytovacieho zariadenia sme nútení Vám účtovať vzniknutú škodu vo výške 10,- eur.
16. Posteľná bielizeň, prestieradlo a utierky sú čisté a nepoškodené. Posteľná bielizeň slúži na celotýždňový pobyt, pri výmene na požiadanie účtujeme poplatok 15.- eur. Kuchynské utierky sú v cene ubytovania.
17. V zariadeniach je potrebné udržiavať čistotu – za mimoriadne znečistenie ubytovacích zariadení (blato, zvratky, žuvačky a pod.) účtujeme poplatok 20.- eur.
18. Klient je povinný pred odchodom umyť kuchynský riad, vonkajší gril, kotol, vyprázdniť chladničku od potravín a vysypať všetky smeti do vonkajších smetných nádob.
19. Klient dbá na ochranu lôžok, stien, nábytku a sedacích súprav pred znečistením, správa sa vhodne a neničí zariadenia objektu.
20. Za škody spôsobené nedbalosťou hosťa na majetku ubytovateľa, hosť zodpovedá podľa platných právnych predpisov a vyhlášok SR.
21. Ubytovaní hostia súhlasia s tým, že počas doby trvania prenájmu má majiteľ právo vstúpiť do objektu a izieb na účely vykonania povinnosti vyplývajúcich z prevádzkovania objektu.
22. Správca zariadenia nezodpovedá za prípadné úrazy hostí počas ubytovania alebo realizovaných aktivít.
23. Klienti sú povinní uzamykať pri odchode z objektu celý objekt.
24. Hostia nesmú rušiť okolie nadmerným hlukom a v čase od 22:00 do 6:00 hod. musia dodržiavať nočný pokoj.
25. Klienti sú povinní dodržiavať požiarno-poplachové smernice. Zakladať oheň je možné len v priestoroch na to určených, potrebné je pri tom dodržiavať zásady bezpečnosti.
26. Hosťom nie je dovolené vodiť si návštevy do objektu, prípadne ubytovať ďalších ľudí bez vedomia ubytovateľa. V prípade porušenia má ubytovateľ právo ukončiť ubytovacie služby s klientom pre uplynutím dohodnutého času, bez nároku na vrátenie zvyšnej sumy za ubytovanie.
27. Klienti sú povinní oboznámiť sa s ubytovacím poriadkom a dodržiavať ho. Objednávka (rezervácia) pobytu je považovaná za súhlas hosťa s ubytovacím poriadkom.

**Ďakujeme za pochopenie a prajeme Vám príjemný pobyt.**